ጠቅላይ ሚኒስትሩ የጅጅጋ መለስ ዜናዊ መታሰቢያ ሪፈራል ሆስፒታልን ጎበኙ
ጅጀጋ፤ ህዳር 30/2006/ዋኢማ/ – ጠቅላይ ሚኒስትር ኃይለማሪያም ደሳለኝ በጅጅጋ ከተማ ከ250 ሚሊየን ብር በላይ ወጪ የተገነባውን የጅጅጋ መለስ ዜናዊ ሪፈራል ሆስፒታል ጎበኙ። ሆስፒታሉ በማተሪያልና በሰው ሃይል እየተሟለት በመሆኑ በቅርቡ አገልግሎት እንደሚጀምር የክልሉ ጤና ቢሮ አስታውቋል።በ8ኛው የብሄር፣ ብሄረሰቦችና ህዝቦች ቀን በዓል የተሳተፉት ጠቅላይ ሚኒስትር ሀይለማሪያም ደሳለኝ በጀጅጋ ከተማ የተገነባውን ሪፈራልም ከበዓሉ በኃላ ሆስፒታሉ ያለበትን ደረጃ ጎብኝተዋል።የኢትዮጵያ ሶማሌ ክልል ምከትል ርዕሰ መስተዳድርና የክሉ ጤና ቢሮ ሃላፊ አቶ አብዱፈታህ መሀመድ ሀሰን በዚሁ ወቅት ለጋዜጠኞች እንደተናገሩት፤ መንግስት በከልሉ የጤና አገልግሎትን ተደራሽነት ለማስፋትና የቅድመ ጤና ክብካቤን በሁሉም አካባቢ ለማዳረስ የጤና አገልግሎት ተቋማትን በመገንባት እስካሁን አበረታች ውጤት አስመዝግቧል።በኢትዮጵያ ሶማሌ ክልልም ከዛሬ 20 ዓመት በፊት በክልሉ ዝቅተኛ የሚባል የጤና አገልግሎት መስጫ ተቋማት ብቻ እንደነበሩ አስታውሰው፤ በአሁኑ ወቅት ዘጠኝ ሆስፒታሎች፣ 167 ጤና ጣቢያዎችና፣ 951 ጤና ኬላዎች አገልግሎት በመስጠት ላይ መሆናቸውንና የጤና ኤክስቴንሽን አገልገሎት በሁሉም አካባቢዎች መተገበሩን ተናግረዋለ።መለስ ዜናዊ መታሰቢያ ሪፈራል ሆስፒታልም የጤና አገልግሎቱን ተደራሽነት በማሰፋት በክልሉ ለሚኖሩ  እንዲሁም በአጎራባች ክልሎችና አገሮች ለሚኖሩ ከ5 ሚሊየን ለሚበልጥ ህዝብ አገልግሎት ይሰጣል ተብሎ እነደሚጠበቅ ገልጸው፤ ሆስፒታሉ 450 አልጋዎችና ስምንት ድፓርትመንቶች ያሉት ሲሆን፤ ከህክምናው አገልግሎት በተጨማሪ የትምህርትና የምርምር ማዕከል በመሆን አገለገሎት እንዲሰጥ ይደረጋል ብለዋል።የሆስፒታሉ ግንባታ ከሶስ ዓመት ተኩል በላይ ጊዜ የወሰደ ሲሆን፤ ሆስፒታሉን ገንብቶ ለማጠናቀቅ ከ250 ሚሊየን ብር በላይ በክልሉ መንግሰት ወጪ መደረጉን ተናግረዋል።